Ses huurmoordenaars swaar gestrafArgieffoto Ses mans wat ŉ skrikbewind in die Oos-Kaap gevoer het en waarin vyf mense gesterf het, is swaar in die provinsiale hooggeregshof gestraf. Kapt. Anelisa Feni, woordvoerder van die Valke, het gesê die mans, almal huurmoordenaars, is Donderdag gevonnis. Ntsikelelo Manani (39) is vier lewenslange vonnisse opgelê sowel as ŉ bykomende 20 jaar tronkstraf; Vuyani Sibanda (49) is tot lewenslange tronkstraf gevonnis en ŉ bykomende 30 jaar tronkstraf opgelê; Thabiso Mini (34) het lewenslank en ŉ bykomende 26 jaar tronkstraf gekry; Makhaya Qwala (51) is 45 jaar tronkstraf opgelê; Isaac Piri (76) is tot 35 jaar tronkstraf gevonnis en Sakhele Magasana is ŉ vonnis van 35 jaar tronkstraf opgelê. Die verdagtes is in Augustus 2010 deur die Valke vasgetrek. Sibanda was glo die leier van die groep en was verantwoordelik vir die moord op Ntuthuzelo Makeleni (55), Thozama Tenge (29), Nontsikelelo Sibamba (67), kapt. Sandile Duka (61) en Mshicilili Nditha (46). “Makeleni is vermoor in ŉ huurmoord wat deur Makeleni se vrou en Sibanda georkestreer is. Manani en Piri was die skieters. Ná Makeleni het Sibanda nog twee huurmoorde gereël,” het Feni gesê. Manani en Piri het op Sibanda se opdrag vir Tenge vermoor vir beweerde heksery. Hulle het volgens Feni ook vir kapt. Duka by ŉ huis in King William’s Town vermoor. “Nog twee onskuldige slagoffers, Sibamba, wat ook beskuldig is van heksery, en Nditha, van Fort Beaufort, is ook vermoor,” het Feni gesê. Nditha het ŉ maatskappy besit was kontantlenings verskaf het. “Asof dit nie genoeg is nie is Manani, Piri, Magasana en Qwala ook verbind met ŉ gewapende roof in Quigney in Oos-Londen wat in 2010 uitgevoer is.” Lt.genl. Yolisa Matakata, waarnemende nasionale hoof van die Valke, het die mans se skuldigbevinding en vonnisse verwelkom.